92/421/ETY: Neuvoston päätös, tehty 13 päivänä heinäkuuta 1992, yhteisön toimintaohjelmasta matkailun edistämiseksi



Virallinen lehti nro L 231 , 13/08/1992 s. 0026 - 0032

Suomenk. erityispainos Alue 14 Nide 1 s. 0011

Ruotsink. erityispainos Alue 14 Nide 1 s. 0011



NEUVOSTON PÄÄTÖS, tehty 13 päivänä heinäkuuta 1992, yhteisön toimintaohjelmasta matkailun edistämiseksi (92/421/ETY) EUROOPAN YHTEISÖJEN NEUVOSTO, joka ottaa huomioon Euroopan talousyhteisön perustamissopimuksen ja erityisesti sen 235 artiklan, ottaa huomioon komission ehdotuksen (1), ottaa huomioon Euroopan parlamentin lausunnon (2), ottaa huomioon talous- ja sosiaalikomitean lausunnon (3), sekä katsoo, että matkailulla on tärkeä sija jäsenvaltioiden taloudessa; matkailutoiminnat tarjoavat runsaasti työllistämismahdollisuuksia, matkailu antaa kaikille mahdollisuuden lisätä tietämystään Euroopan kulttuurin juurista sekä yhteisön jäsenvaltioiden kulttuureista ja elintavoista, edistäen samalla "Euroopan kansalaisuutta" koskevan ajatuksen toteutumista, Euroopan matkailuvuoden saavutukset on otettava huomioon, edellä mainituista syistä matkailua koskevissa yhteisön toimissa olisi vahvistettava yhteisön ja kansallisten politiikkojen laaja-alaista lähestymistapaa matkailuun sekä toteutettava erityistoimenpiteitä; tähän lähestymistapaan olisi sisällytettävä myös komission eri yksiköiden toteuttamien, matkailuun vaikuttavien toimenpiteiden yhteensovittaminen; tietyt yhteisön politiikat, erityisesti liikenne- ja kuluttajansuojapolitiikka vaikuttavat merkittävästi Euroopan eri alueiden matkailuun, yhteisö voi osaltaan parantaa yhteisön matkailupalvelujen tarjonnan laatua ja kilpailukykyä suosimalla yhteistä lähestymistapaa Euroopan matkailun keskipitkän aikavälin ongelmiin, edistämällä matkailuelinkeinon kehitystä ja matkailutoiminnan monipuolistumista ja kansojen välisen toiminnan kehittämistä, sekä kehittämällä Euroopan matkailun edistämistä tärkeimmillä yhteisön ulkopuolisten maiden markkinoilla, matkailu voi tehokkaasti edistää yhteisön taloudellisen ja sosiaalisen yhteenkuuluvuuden saavuttamista, taloudellisen toiminnan sopusointuista kehitystä, jatkuvaa ja tasapainoista kasvua, elintason nousua ja entistä läheisempiä suhteita yhteisöön kuuluvien valtioiden välillä, ohjelman mukaan toteutettavien toimenpiteiden on täytettävä tietyt edellytykset ja oltava erityisesti toissijaisuusperiaatteen mukaisia, yhteisön matkailussa olisi kiinnitettävä huomiota paikalliseen väestöön sekä luontoon ja kulttuuriympäristöön tarjottavien palvelujen laadun parantamiseksi, alalla olisi tarpeen varmistaa vapaan kilpailun säilyminen sekä kuluttajien eduksi että pienten ja keskisuurten yritysten toiminnan edistämiseksi, paitsi matkailun kiinteämpää yhdentämistä yhteisön eri toimintapolitiikkoihin on tarpeen suosia kaikkien alalla toimivien julkisten ja yksityisten osapuolten, myös matkailualueiden edustajien, kiinteää yhteistyötä; paras tapa tällaisen yhteistyön aikaansaamiseksi on toteuttaa yhteisön tasolla joitakin kansallisella tasolla toteutettuja toimenpiteitä täydentäviä erityistoimenpiteitä välttäen samalla kilpailun vääristymistä, on tarpeen kehittää matkailutilastoja sekä laatia matkailun uusia muotoja koskevia tutkimuksia, on tarpeen säätää kolmivuotisesta toimintaohjelmasta, ohjelman toteuttamiseen tarvittavat varat arvioidaan 18 miljoonaksi ecuksi, toimintaohjelman rahoittamiseen tarvittavat varat olisi sisällytettävä voimassa oleviin yhteisön varainhoidon kehyksiin, on tarpeen määrätä yksityiskohtaisista säännöistä komissiolle annettujen, tämän toimintaohjelman toteuttamiseen tarvittavien valtuuksien käyttämisestä päätöksen 87/373/ETY (4) mukaisesti, ja perustamissopimuksessa ei ole muita kuin artiklaan 235 sisältyvät määräykset tämän päätöksen tekemiseksi tarvittavista valtuuksista, ON PÄÄTTÄNYT SEURAAVAA: 1 artikla Laaditaan matkailun edistämistä koskeva yhteisön toimintaohjelma. Tämän ohjelman muodostavat toimet luetellaan liitteessä. 2 artikla 1. Toimintaohjelma on kolmivuotinen ja alkaa 1 päivästä tammikuuta 1993. 2. Toimintaohjelman toteutukseen tarvittavat varat arvioidaan 18 miljoonaksi ecuksi, ja ne on sisällytettävä voimassa oleviin yhteisön varainhoidon kehyksiin. 3. Talousarviosta vastaava viranomainen vahvistaa kunakin budjettivuonna käytettävissä olevat varat Euroopan yhteisöjen yleiseen talousarvioon sovellettavan varainhoitoasetuksen 2 artiklassa tarkoitettujen hyvän taloudenpidon periaatteiden mukaisesti. 3 artikla 1. Komissio panee toimintaohjelman täytäntöön. Komissio voi ohjelman tavoitteiden toteuttamiseksi antaa myös muita kuin liitteessä tarkoitettuja toimenpiteitä, jos poikkeuksellisesti tarvitaan lisätoimenpiteitä jonkin toiminnan täysimittaiseksi toteuttamiseksi. Tällaiset lisätoimenpiteet arvioidaan suhteessa sekä olemassaoleviin ensisijaisuuksiin että käytettävissä olevaan rahoitukseen. Komissio huolehtii toimintaohjelman yhteensovittamisesta yhteisön eri politiikkojen kanssa ja niiden eri pääosastojen kesken, joita asia koskee voimassa olevien menettelyjen mukaisesti. Komissio toimittaa 2 kohdassa tarkoitetulle komitealle ja neuvostolle aloitteet, jotka on tehty osana yhteisön eri politiikkoja ja joilla on merkittävä vaikutus matkailuun. 2. Toimintaohjelman täytäntöönpanossa komissiota avustaa komitea, jossa on jäsenvaltioiden edustajat ja puheenjohtajana komission edustaja. Komission edustaja tekee komitealle ehdotuksen tarvittavista toimenpiteistä. Komitea antaa lausuntonsa ehdotuksesta määräajassa, jonka puheenjohtaja voi asettaa asian kiireellisyyden mukaan. Lausunto annetaan perustamissopimuksen 148 artiklan 2 kohdassa niiden päätösten edellytykseksi määrätyllä enemmistöllä, jotka neuvosto tekee komission ehdotuksesta. Komiteaan kuuluvien jäsenvaltioiden edustajien äänet painotetaan mainitussa artiklassa määrätyllä tavalla. Puheenjohtaja ei osallistu äänestykseen. Komissio päättää toimenpiteistä, joita sovelletaan välittömästi. Jos toimenpiteet eivät kuitenkaan ole komitean lausunnon mukaisia, komissio ilmoittaa niistä viipymättä neuvostolle. Siinä tapauksessa komissio lykkää päättämiensä toimenpiteiden soveltamista kahdeksi kuukaudeksi ilmoituksen tekopäivästä. Neuvosto voi määräenemmistöllä päättää asiasta toisin edellisessä kohdassa tarkoitetun ajan kuluessa. 4 artikla 1. Toimenpiteiden on oltava toissijaisuusperiaatteen mukaisia. 2. Ehdotettujen toimenpiteiden valinnassa on noudatettava seuraavia perusteita: a) toimenpiteiden on oltava kannattavia ja vaikutettava merkittävästi yhteisön matkailuelinkeinoon, b) niiden on helpotettava matkailuelinkeinon kehittymistä erityisesti pienten ja keskisuurten yritysten osalta, c) niiden on parannettava yhteisön matkailupalvelujen laatua, d) niiden on edistettävä yhteisön sisäistä kilpailua ja parannettava yhteisön matkailupalvelujen kilpailukykyä maailmanmarkkinoilla, e) niiden on oltava omiaan suojelemaan luonnonympäristön laatua, samoin kuin kulttuuriperintöä sekä paikallisen väestön loukkaamattomuutta, f) niiden on myötävaikutettava tiedon ja palvelujen tuotantoon sekä matkailijoiden kuluttajansuojaan. 3. Toimenpiteet toteutetaan yhteistoiminnassa kansallisten viranomaisten ja tarvittaessa myös alueellisten tai paikallisten viranomaisten kanssa, jotta matkailun merkitys alueelliselle kehitykselle tulee otetuksi huomioon. 5 artikla Joka vuosi toimintaohjelman antamisesta alkaen komissio antaa Euroopan parlamentille ja neuvostolle kertomuksen, jossa se arvioi yhteisön toimintaa, jolla on vaikutusta matkailuun. 6 artikla Komissio arvioi säännöllisesti toimintaohjelman tuloksia. Tämä arviointi käsittää mahdollisuuksien mukaan ohjelman mitattavissa olevat tulokset ja se tehdään 4 artiklassa tarkoitettujen perusteiden mukaisesti. Komissio ilmoittaa komitealle arvionsa ohjelmasta ja sen tuloksista. Kesäkuun 30 päivään 1995 mennessä komissio antaa kertomuksen tästä arviosta Euroopan parlamentille ja neuvostolle. Tämän kertomuksen perusteella neuvosto päättää perustamissopimuksen määräysten mukaisesti, jatketaanko ohjelmaa toisen kauden ajan. Tehty Brysselissä 13 päivänä heinäkuuta 1992. Neuvoston puolesta Puheenjohtaja J. GUMMER (1) EYVL N:o C 120, 12.5.1992, s. 13 (2) EYVL N:o C 67, 16.3.1992, s. 235 (3) EYVL N:o C 49, 24.2.1992, s. 43 (4) EYVL N:o L 197, 18.7.1987, s. 33 LIITE I. YHTEISÖN MATKAILUNEDISTÄMISTOIMET 1. Matkailuelinkeinoa koskevan tietämyksen parantaminen ja toimien yhdenmukaisuuden vahvistaminen Yhteisön toimien tarkoituksena on varmistaa matkailun edistämistoimenpiteiden yhdenmukaisuus lisäämällä matkailun erityispiirteitä, osatekijöitä ja kehittämistä koskevaa tietämystä. Tämä toteutetaan seuraavin toimenpitein: a) kehittämällä yhteisön matkailutilastoja, b) tekemällä yksityiskohtaisia selvityksiä, joilla parannetaan matkailutoimintaa koskevaa tietämystä, arvioimalla yhteisön nykyisen matkailunedistämispolitiikan vaikutuksia, tekemällä matkailun uusia muotoja koskevia tutkimuksia sekä laatimalla kysynnän tyydyttämiseksi tarvittavia toimintasuunnitelmia, c) kuulemalla yhteisön alueella toimivia matkailualan ammattilaisia. 2. Lomien porrastaminen Yhteisön toimien tarkoituksena on parantaa matkailun jakautumista kausittain. Tämä toteutetaan seuraavin toimenpitein: a) tukemalla kansainvälisen järjestelmän luomista, jonka tehtävänä on välittää tietoa sekä seurata hallitusten ja matkailuelinkeinon toimia, b) tukemalla toimenpiteitä, joilla yhteensovitetaan toimenpiteitä ja toimintasuunnitelmia matkailun infrastruktuurien ja palvelujen käytön edistämiseksi muulloin kuin sesongin aikana. 3. Ylikansalliset toimet Yhteisön toimien tarkoituksena on edistää kansojen välisiä kehittämisaloitteita, jotka koskevat useita matkailuelinkeinon erikoisaloja. Tämä toteutetaan seuraavin toimenpitein: a) tukemalla raja-alueiden välistä yhteistyötä, b) tukemalla ylikansallisia aloitteita matkailijoille annettavan tiedon parantamiseksi, erityisesti, jos ne hyödyntävät uutta teknologiaa, c) kehittämällä matkailuyhteistyötä Keski- ja Itä-Euroopan sekä Luoteis-Afrikan kanssa siirtämällä taitotietoa, joka liittyy koulutukseen ja matkailunedistämissuunnitelmien toteuttamiseen sekä markkinointiin ja pienten ja keskisuurten matkailuyritysten perustamiseen, d) tukemalla kaupunkien välistä matkailuyhteistyötä ja teknistä yhteistyötä, e) tukemalla kokeiluhankkeita, joilla pyritään julkisen ja yksityisen alan yhteistyöhön taantuvien perinteisten matkailualueiden sekä kehittymättömimpien matkailualueiden kehittämisessä. 4. Matkailijat kuluttajina Yhteisön toimien tarkoituksena on tukea aloitteita, jotka parantavat tiedottamista matkailijoille sekä matkailijoiden kuluttajansuojaa esimerkiksi luokitusjärjestelmien, opastemerkkien, "timeshare"-järjestelmien, ylivarausten ja muutoksenhakumenettelyjen aloilla. 5. Kulttuurimatkailu Yhteisön toimien tarkoituksena on sekä korostaa kulttuuriperinnön merkitystä matkailulle että edistää eurooppalaisten kulttuurien, perinteiden ja elämäntapojen tuntemusta. Tämä toteutetaan seuraavin toimenpitein: a) tukemalla aloitteita, joilla pyritään kehittämään uusia eurooppalaisia kulttuurimatkailureittejä yhteistyössä asianomaisten jäsenvaltioiden, alueiden ja paikallisten viranomaisten kanssa sekä välittämään näitä reittejä koskevaa tietoa esitteiden ja julkaisujen avulla, b) tukemalla matkailijahallinnon (visitor management) tekniikkaan liittyvien kokemusten vaihtoa, c) edistämällä ja tukemalla sellaisen eurooppalaisen verkoston luomista, jonka välityksellä matkailutoiminnan harjoittajat ja kulttuurilaitokset voivat vaihtaa kokemuksia, etenkin siltä osin, kun on kyse kulttuuriperinnön arvon korostamisesta. 6. Matkailu ja ympäristö Matkailun ja ympäristön vuorovaikutukseen liittyvien yhteisön toimien tarkoituksena on varmistaa, että ympäristö otetaan paremmin huomioon. Tämä toteutetaan seuraavin toimenpitein: a) tukemalla aloitteita, jotka koskevat matkailijoille ja matkailupalvelujen tarjoajille suunnattua tiedottamista sekä näiden tietämyksen lisäämistä matkailun ja ympäristön vuorovaikutuksesta, erityisesti luomalla eurooppalainen ympäristöpalkinto, b) tukemalla kokeiluhankkeita, joiden tarkoituksena on matkailun ja luonnonsuojelun yhteensovittaminen paikallisella tai alueellisella tasolla, erityisesti rannikko- ja vuoristoalueilla, luonnonpuistoissa ja rauhoitusalueilla, esim. matkailijoiden opastukseen liittyvillä toimenpiteillä, c) tukemalla ylikansallisen sellaisten kokemusten vaihtoon tarkoitetun verkoston kehittämistä, joka koskee esimerkiksi ympäristöongelmia ja niiden mahdollista ratkaisemista matkailukohteiden matkailijahallinnon (visitor management) avulla, d) tukemalla aloitteita ympäristöystävällisen matkailun edistämiseksi. 7. Maaseutumatkailu Yhteisön maaseutumatkailutoimenpiteiden tarkoituksena on kehittää maaseudun matkailutoimintaa, erityisesti maatilamatkailua, pieniä perhehotelleja tai yhdistysten taikka paikallisten viranomaisten järjestämiä matkailupalveluja. Tämä toteutetaan seuraavin toimenpitein: a) tukemalla aloitteita, jotka koskevat matkailutoiminnan harjoittajien välistä yhteistoimintaa paikallisella, alueellisella, kansallisella tai eurooppalaisella tasolla, ja joiden tarkoituksena on helpottaa kokemusten vaihtoa ja hyvän toimintatavan välitystä järjestämällä vierailuja, seminaareja ja asiantuntijavaihtoa sekä kehittämällä kansojen välisiä kokeiluohjelmia erityisesti ammatillisen koulutuksen alalla, b) parantamalla maaseutumatkailutoiminnan harjoittajille suunnattua tiedottamista ja näiden mahdollisuuksia osallistua yhteisön erilaisiin maaseutumatkailun tukijärjestelmiin, erityisesti julkaisemalla joukkojakeluun tarkoitettuja asiakirjoja sekä maaseutumatkailutoiminnan harjoittajan käsikirja, c) edistämällä maaseutumatkailun tarjonnan laadun parantamista sekä tukemalla toimenpiteitä, joilla helpotetaan maaseutumatkailua. 8. Sosiaalinen matkailu Yhteisön toimilla sosiaalisen matkailun alalla on tarkoitus helpottaa sellaisten ihmisryhmien matkailua, joiden on erilaisista, erityisesti sosiaalisista tai terveydellisistä, syistä vaikea pitää lomaa. Tämä toteutetaan seuraavin toimenpitein: a) vaihtamalla yhteisötasolla julkisen ja yksityisen alan osapuolten välillä tietoa jäsenvaltioiden menetelmistä tiettyjen matkailijaryhmien lomailun edistämiseksi, b) tukemalla vammaismatkailun kehittämisen esteiden poistamiseksi tarkoitettujen toimenpiteiden yhteensovittamista jäsenvaltioiden välillä sekä tietojen vaihtoa tällä alalla. 9. Nuorisomatkailu Yhteisön nuorisomatkailutoimilla, jotka tukevat yhteisön olemassaolevia politiikkoja, on tarkoitus sekä edistää nuorison tietämystä eri jäsenvaltioiden kulttuureista ja elämäntavoista että helpottaa nuorison lomailua. Tämä toteutetaan seuraavin toimenpitein: a) tekemällä selvityksiä mahdollisuuksista perustaa yhteyksiä "nuorisokorttien" välillä; b) tukemalla "Eurooppa-luokkien" (useiden jäsenvaltioiden koululaisille tarjottavaa koulumatkailua) vaihtoverkostojen perustamistarpeen tutkimista. 10. Koulutus Yhteisön koulutustoimilla, jotka tukevat yhteisön olemassa olevia politiikkoja on tarkoitus parantaa yhteisön matkailuelinkeinon kilpailukykyä tukemalla ammattimaisuuden lisäämistä yhteisön matkailutoiminnassa. Tämä toteutetaan seuraavin toimenpitein: a) välittämällä nuorisolle tietoa matkailuvoimavaroista ja -ammateista, b) tukemalla parhaillaan meneillään olevia toimenpiteitä matkailuelinkeinon tehtävänkuvien määrittämiseksi ja parantamalla eri jäsenvaltioissa saavutettavaa ammatillista pätevyyttä koskevaa keskinäistä tiedottamista, c) edistämällä matkailuyritysten ja niiden työntekijöiden osallistumista yhteisön olemassa oleviin koulutusohjelmiin ja koulutustoimiin, d) tukemalla kansojen välistä yliopistojen, matkailuoppilaitosten, matkailualan ammattilaisten tai asianomaisten viranomaisten välisiä, erityisesti maaseutu-, kulttuuri- ja ympäristömatkailun koulutukseen liittyviä yhteistyöhankkeita, e) tukemalla matkailupalvelujen laadun parantamiseen tarkoitetun ammatillisen koulutuksen verkostojen kehittämistä. 11. Matkailun edistäminen kolmansissa maissa Yhteisön toimilla tällä alalla on tarkoitus parantaa Euroopan vetovoimaa kaukaisista maista suuntautuvan matkailun kohteena. Tämä toteutetaan kokeiluhankkeina, joiden tarkoitus on edistää Eurooppaan kohdistuvaa matkailua sellaisten kaukaisten maiden, erityisesti Pohjois-Amerikan ja Japanin, markkinoilla, joiden kasvu saattaa vaikuttaa matkailuun yhteisössä. II. AIKATAULU ENSISIJAISILLE TOIMILLE Toteutettaessa toimenpiteitä tämän päätöksen 3 artiklan mukaisesti etusijalle vuonna 1993 asetetaan seuraavat toimenpiteet. Tätä ensisijaisuusjärjestystä voidaan muuttaa tilivuosiksi 1994/1995 3 artiklan 2 alakohdassa tarkoitetulla tavalla. Ensisijaiset toimenpiteet tilivuodelle 1993 1. Matkailualaa koskevan tietämyksen ja toimien yhdenmukaisuuden parantaminen a) kehitetään yhteisön matkailutilastoja, b) tehdään yksityiskohtaisia selvityksiä, joilla parannetaan matkailutoimintaa koskevaa tietämystä, arvioidaan yhteisön nykyisen matkailunedistämispolitiikan vaikutuksia, tehdään matkailun uusia muotoja koskevia tutkimuksia sekä laaditaan kysynnän tyydyttämiseksi tarvittavia toimintasuunnitelmia. c) kuullaan yhteisössä toimivia matkailualan ammattilaisia. 2. Lomien porrastaminen a) tuetaan kansainvälisen järjestelmän luomista, vaihdetaan tietoja sekä seurataan hallitusten ja matkailuelinkeinon toimia. 3. Ylikansalliset toimet a) tuetaan raja-alueiden välistä yhteistyötä, b) tuetaan ylikansallisia aloitteita, matkailijoille annettavan tiedon parantamiseksi, erityisesti, jos ne hyödyntävät uutta teknologiaa, c) kehitetään matkailuyhteistyötä Keski- ja Itä-Euroopan sekä Luoteis-Afrikan kanssa siirtämällä taitotietoa, joka liittyy koulutukseen ja matkailunedistämissuunnitelmien toteuttamiseen sekä markkinointiin ja pienten ja keskisuurten matkailuyritysten perustamiseen, 5. Kulttuurimatkailu a) tuetaan aloitteita, joilla pyritään kehittämään uusia eurooppalaisia kulttuurimatkailureittejä yhteistyössä asianomaisten jäsenvaltioiden, alueiden ja paikallisten viranomaisten kanssa sekä levittämään näitä reittejä koskevaa tietoa esitteiden ja julkaisujen avulla, b) tuetaan matkailijahallinnon (visitor management) tekniikkaan liittyvien kokemusten vaihtoa. 6. Matkailu ja ympäristö a) tuetaan aloitteita, jotka koskevat matkailijoille ja matkailupalvelujen tarjoajille suunnattua tiedottamista sekä näiden tietämyksen lisäämistä matkailun ja ympäristön vuorovaikutuksesta, erityisesti luomalla eurooppalainen ympäristöpalkinto, b) tuetaan kokeiluhankkeita, joiden tarkoituksena on matkailun ja luonnonsuojelun yhteensovittaminen paikallisella tai alueellisella tasolla, erityisesti rannikko- ja vuoristoalueilla, luonnonpuistoissa ja rauhoitusalueilla, esim. matkailijoiden opastukseen liittyvillä toimenpiteillä, c) tuetaan ylikansallista sellaisten kokemusten vaihtoon tarkoitetun verkoston kehittämistä, joka liittyy esimerkiksi ympäristöongelmiin ja niiden mahdolliseen ratkaisemiseen matkailukohteiden matkailijahallinnon (visitor management) avulla. d) tuetaan aloitteita ympäristöystävällisen matkailun edistämiseksi. 7. Maaseutumatkailu b) parannetaan maaseutumatkailutoiminnan harjoittajille suunnattua tiedottamista ja näiden mahdollisuuksia osallistua yhteisön erilaisiin maaseutumatkailun tukijärjestelmiin, erityisesti julkaisemalla joukkojakeluun tarkoitettuja asiakirjoja sekä maaseutumatkailutoiminnan harjoittajan käsikirja, c) edistetään maaseutumatkailun tarjonnan laadun parantamista sekä tuetaan toimenpiteitä, joilla helpotetaan maaseutumatkailua. 8. Sosiaalinen matkailu b) tuetaan vammaismatkailun kehittämisen esteiden poistamiseksi tarkoitettujen toimenpiteiden yhteensovittamista jäsenvaltioiden välillä sekä tämän alan tietojen vaihtoa. 10. Koulutus b) tuetaan parhaillaan meneillään olevia toimia matkailuelinkeinon tehtävänkuvien määrittämiseksi ja parannetaan eri jäsenvaltioissa saavutettavaa ammatillista pätevyyttä koskevaa keskinäistä tiedottamista, c) edistetään matkailuyritysten ja niiden työntekijöiden osallistumista yhteisön olemassa oleviin koulutusohjelmiin ja koulutustoimiin, d) tuetaan kansojen välisiä yliopistojen, matkailuoppilaitosten, matkailualan ammattilaisten tai asianomaisten viranomaisten välisiä, erityisesti maaseutu-, kulttuuri- ja ympäristömatkailun koulutukseen liittyviä yhteistyöhankkeita. 11. Matkailun edistäminen kolmansissa maissa Kokeiluhankkeet Euroopan edistämiseksi matkailukohteena sellaisten kaukaisten maiden, erityisesti Pohjois-Amerikan ja Japanin, markkinoilla, joiden kasvu saattaa vaikuttaa matkailuun yhteisössä.